Vrou beseer tydens plaasaanval in LadybrandArgieffoto Hazel Meier (65) ontvang behandeling in die hospitaal nadat sy gesigbeserings opgedoen het tydens ŉ plaasaanval in die distrik Marseilles in Ladybrand in die Vrystaat. Kapt. Phumelelo Dhlamini, woordvoerder van die polisie, het aan Maroela Media bevestig die aanval het Saterdagaand omstreeks 18:30 plaasgevind. “Sy is met ŉ bottel geslaan en het gesigbeserings opgedoen,” het hy gesê. ŉ 24-jarige man is reeds in hegtenis geneem in verband met die voorval. Hy sal Maandag in die Ladybrand-landdroshof verskyn, het Dhlamini bygevoeg. Volgens hom het die aanvaller ŉ skuifdeur oopgebreek om toegang tot die huis te bekom. “ŉ Televisiestel is tydens die aanval gesteel. Die polisie het reeds beslag gelê op die televisiestel,” het hy verduidelik. Meier was alleen in die huis toe sy aangeval is. Werner Vermaak, woordvoerder van ER24, het in ŉ verklaring gesê paramedici is na ŉ dokter se praktyk in Ladybrand ontbied om bystand te lewer met ŉ pasiënt. “Die vrou het ernstige gesigfrakture opgedoen. Sy is op die toneel gestabiliseer en na ŉ nabygeleë hospitaal geneem vir verdere behandeling,” het Vermaak gesê. Volgens Vermaak het Meier se familie haar in die plaashuis gevind en met haar na die dokter se praktyk gehaas.